‘ทิสโก้’โต23%ฟันกำไร898ล.หนี้สูญลด50%
ทิสโก้ฯ เก่ง ไตรมาส 3 โกยกำไร 898 ล้านบาท เพิ่มขึ้น 23% กดหนี้สูญลดลง 50%
12 ต.ค. 2554

ทิสโก้ฯ เก่ง ไตรมาส 3 โกยกำไร 898 ล้านบาท เพิ่มขึ้น 23% กดหนี้สูญลดลง 50% 
บริษัท ทิสโก้ไฟแนนเชียลกรุ๊ป (TISCO) เปิดเผยผลประกอบการในไตรมาส 3 ปีนี้ กำไรสุทธิ 898.92 ล้านบาท คิดเป็นกำไรหุ้นละ 1.23 บาท เพิ่มขึ้นถึง 23% เทียบกับระยะเดียวกันปีก่อนที่มีกำไรสุทธิ 730.63 ล้านบาท หรือกำไรหุ้นละ 1 บาท 
สำหรับผลประกอบการรวม 9 เดือนแรกปีนี้ กำไรสุทธิ 2,590.72 ล้านบาท กำไรหุ้นละ 3.56 บาท เพิ่มขึ้น 17.45% จากช่วงเดียวกันปีก่อนที่มีกำไรสุทธิ 2,205 ล้านบาท หรือ 3.03 บาท
สาเหตุที่ทำให้กำไรไตรมาส 3 ดีขึ้น เนื่องจากทิสโก้ฯ มีหนี้สูญและหนี้สงสัยจะสูญ และขาดทุนจากการด้อยค่า จำนวน 301.78 ล้านบาท ลดลงประมาณ 50% เทียบกับระยะเดียวกันปีก่อนที่มีจำนวน 604.48 ล้านบาท 
ขณะที่บริษัทมีรายได้จากการดำเนินงานใกล้เคียงกัน จำนวน 2,833 ล้านบาท เทียบกับจำนวน 2,862 ล้านบาท ขณะที่ค่าใช้จ่ายจากการดำเนินงานเพิ่มขึ้นเล็กน้อยจากจำนวน 1,156 ล้านบาท เป็น 1,257 ล้านบาท
“บริษัทมีรายได้ดอกเบี้ยเพิ่มขึ้น 37% เป็น 3,311 ล้านบาท เทียบกับจำนวน 2,407 ล้านบาท แต่กลับมีค่าใช้จ่ายดอกเบี้ยพุ่งขึ้นกว่า 140% จากจำนวน 654 ล้านบาท เป็น 1,570 ล้านบาท”
ปัจจุบันนักวิเคราะห์บริษัทหลักทรัพย์หลายแห่งมีการปรับลดประมาณการกำไรสุทธิไตรมาส 4 ส่งผลให้ทั้งปีต่ำกว่าประมาณการ เนื่องจากได้รับผลกระทบจากน้ำท่วม และยังได้รับผลพวงจากวิกฤตหนี้ยุโรปและเศรษฐกิจสหรัฐ